એટલાન્ટાની ગોકુલધામ હવેલી ખાતે શનિવારે પહેલા પાટોત્સવ પ્રસંગે સવારે 10 કલાકે નંદ મહોત્સવ યોજાયો હતો. આ પ્રસંગે ઉપસ્થિત રહેલા વડોદરાની કલ્યાણરાયજી હવેલીના ષષ્ઠ પીઠાધીશ્વર વૈષ્ણ‌વાચાર્ય દ્વારકેશલાલજી મહારાજ અને યુવા વૈષ્ણવાચાર્ય આશ્રયકુમારજીએ કીર્તન-પદના ગાન વચ્ચે ઠાકોરજીને પારણામાં ઝુલાવવા ઉપરાંત ઠાકોરજીને તિલક દર્શનનો વિધિ કર્યો હતો. ત્યારબાદ વૈષ્ણવ શ્રદ્ધાળુઓએ નંદ ઘેર આનંદ ભયો જય કનૈયાલાલ કી નો જયઘોષ કરી નંદ મહોત્સવની ઉજવણીને ભવ્ય બનાવી હતી. આ પ્રસંગે વૈષ્ણ‌ાચાર્યઓએ સુકામેવાના પ્રસાદની ઉછામણી કરતાં શ્રદ્ધાળુઓએ તેનો લ્હાવો લીધો હતો.